Πριν από ένα χρόνο, συζητώντας στο Τμήμα Μηχανικών Σχεδίασης Προϊόντων και Συστημάτων του Πανεπιστημίου Αιγαίου με τον Μιχάλη Κατσόγιαννο, υπεύθυνο της γκαλερί THE BOX στην Αθήνα, φίλο και παλαιό συνεργάτη του Τμήματος, εμπνευστήκαμε το Ψηφιακό Πολυμεσικό Εργαστήριο «Digital Arts & Design Lab», ως προϊόν συνεργασίας του Τμήματος και του THE BOX, εταιρείας που δραστηριοποιείται στο χώρο του design και των εικαστικών εκδηλώσεων.

Η πρώτη ομάδα του νέου Εργαστηρίου συγκροτήθηκε από καθηγητές εικαστικούς του χώρου της Ψηφιακής και της Έντυπης Τέχνης και designers ̶ οι περισσότεροι γνώριμοι από παλαιότερες συνεργασίες.

* Από το Τμήμα Εικαστικών της ΑΣΚΤ, *Μιχάλης Αρφαράς,* καθηγητής Χαρακτικής
* Από το Τμήμα Εικαστικών και Εφαρμοσμένων Τεχνών του ΑΠΘ, *Ξενής Σαχίνης*, καθηγητής Χαρακτικής, *Μανόλης Γιανναδάκης*, καθηγητής Χαρακτικής, *Γιώργος Κατσάγγελος*, καθηγητής Φωτογραφίας, *Στέλιος Ντεξής*, επίκουρος καθηγητής στον τομέα «Ψηφιακός Σχεδιασμός και Ψηφιακά Μέσα» και *Μυρτώ Βουνάτσου***,** εικαστική συνεργάτις.
* Από το Τμήμα Μηχανικών Σχεδίασης Προϊόντων και Συστημάτων του Πανεπιστημίου Αιγαίου, *Φλωρεντία Οικονομίδου*, επίκουρηκαθηγήτρια στο Σχέδιο - Χρώμα - Έντυπη Τέχνη, *Ειρήνη Λεοντακιανάκου*, λέκτορας στην Ιστορία της Τέχνης, *Χριστίνα Σκουλούδη*, designer, *Ευγένιος Σκουρμπούτης*, designer, *Σέργιος Φωτιάδης*, designer, *Έλσα Χαραλάμπους*, εικαστικός.

Στην πρώτη διοργάνωση του «Digital Arts & Design Lab» θεωρήσαμε ότι θα είχε μεγάλο ενδιαφέρον να συν-εκθέσουμε με φοιτητές και φοιτήτριές μας.

Για το σκοπό αυτό διοργανώσαμε workshops στις Σχολές μας με κοινό θέμα το«Ταξίδι».

Παρότι όλοι –δάσκαλοι και φοιτητές– αξιοποιούν τα ιδιαίτερα χαρακτηριστικά της ψηφιακής εικόνας, η διαφορετική για τον καθένα προσέγγιση, συνδυασμένη με το προσωπικό ύφος και τις αναφορές, δημιουργεί ένα ποικιλόμορφο σύνολο έργων. Πραγματικά, φανταστικά ή αλληγορικά, τα *ταξίδια* εμπεριέχουν συνήθως το στοιχείο της περιπλάνησης και της ανακάλυψης, συχνά και της αυτο-ανακάλυψης.

Τα έργα παρουσιάζονται σε τρεις διαδοχικές εκθέσεις: στον εκθεσιακό χώρο του Διεθνούς Αερολιμένα Αθηνών Ελευθέριος Βενιζέλος (από 22 Ιουλίου έως 31 Δεκεμβρίου), στο Μέγαρο Εϋνάρδου του Μορφωτικού Ιδρύματος της Εθνικής Τράπεζας (από 26 Σεπτεμβρίου έως 30 Οκτωβρίου) και στην γκαλερί ΤΗΕ ΒΟΧ (από 12 έως 31 Δεκεμβρίου).

Για τη δημιουργική συνεργασία που είχαμε και την επιτυχή έκβαση του εγχειρήματος, θα ήθελα να ευχαριστήσω ιδιαιτέρως τους καθηγητές και τους συνεργάτες των τριών ιδρυμάτων.

Ευχαριστώ επίσης τον **διευθυντή του** ΜΙΕΤ, Διονύση Καψάλη**,** για τη φιλοξενία της έκθεσης και την άψογη συνεργασία, καθώς και την Κυριακή Μολφέτα, που συνέβαλε στην πραγματοποίησή της.

Τέλος, ευχαριστώ την υπεύθυνη Δημοσίων Σχέσεων και του προγράμματος «Art & Culture» του Διεθνούς Αερολιμένα Αθηνών *Χαρά- Ελένη Μητσοτάκη* και την ομάδα της για την αμέριστη βοήθεια και τη συμβολή στη διοργάνωση και την παρουσίαση της έκθεσης στον εκθεσιακό χώρο του αεροδρομίου, καθώς και το *Υπουργείο Πολιτισμού*, που έθεσε την έκθεση υπό την αιγίδα του.

Και, φυσικά, ευχαριστώ τον βασικό εμπνευστή της προσπάθειας αυτής, *Μιχάλη Κατσόγιαννο*, για την πρωτοβουλία και την άψογη συνεργασία του με όλους τους συντελεστές.

*Φλωρεντία Οικονομίδου*

Επίκουρη καθηγήτρια στο Σχέδιο - Χρώμα - Έντυπη Τέχνη του Πανεπιστημίου Αιγαίου

Επιστημονική υπεύθυνη και επιμελήτρια του έργου